钦定古今图书集成/理学汇编/文学典/第062卷 > 何泽
## 钦定古今图书集成/理学汇编/文学典/第062卷 > 何泽

按《五代史》本传：泽，广州人也。父鼎，唐末为容管经略
使。泽少好学，长于歌诗，举进士，为洛阳令。唐庄宗好
畋猎，数践民田，泽乃潜身伏草间，伺庄宗当马谏曰：
“陛下未能一天下以休兵，而暴敛疲民以给军食。今
田将熟，奈何恣畋游以害民稼，使民何以出租赋，吏何以督民耕？陛下不听臣言，愿赐臣死于马前，使后
世知陛下之过。”庄宗大笑，为之止猎。拜仓部郎中。明
宗时，数上书言事，明宗幸汴州，又欲幸邺，而人情不
便，大臣屡言不听，泽伏阁切谏，明宗嘉之，拜吏部郎
中、史馆修撰。泽外虽直言，而内实邪佞，尝于内殿起
居，班退，独留以笏叩颡，北望而呼曰：“明主，明主！”闻者
皆哂之。五代之际，民苦于兵，往往因亲疾以割股，或
既丧而割乳庐墓，以规免州县赋役。户部岁给蠲符，
不可胜数，而课州县出纸，号为“蠲纸”，泽上书言其敝，
明宗下诏悉废户部蠲纸。泽与宰相赵凤有旧，数私
干凤，求为给谏。凤薄其为人，以为太常少卿。敕未出
而泽先知之，即称新官，上章自诉。章下中书，凤等言：
“泽未拜命而称新官，轻侮朝廷，请坐以法。”乃以太仆
少卿致仕，居于河阳。泽时年已七十，尚希仕进，即遣
婢宜子诣匦上章言事，请立秦王为皇太子。秦王素
骄，多不轨，遂成其祸，由泽而始。晋高祖入立，召为太
常少卿，以疾卒于家。

按《广东通志》：“泽于明宗时，屡上书言事，皆国家大务，
请复置太子侍读。明宗下诏褒美。是时储宫久虚，士
论韪之。”